b'\n_START_ARTICLE_\nIngeborga Dapk\xc5\xabnait\xc4\x97\n_START_PARAGRAPH_\nIngeborga Dapk\xc5\xabnait\xc4\x97 (g. 1963 m. sausio 20 d. Vilniuje) \xe2\x80\x93 lietuvi\xc5\xb3 aktor\xc4\x97._NEWLINE_Aktor\xc4\x97s t\xc4\x97vas buvo diplomatas, o mama dirbo meteorologe. Jie nema\xc5\xbeai laiko praleisdavo Maskvoje, o Ingeborga juos aplankydavo tik per atostogas. Vilniuje ji gyveno su seneliais bei teta ir d\xc4\x97de, kuris dirbo muzikantu teatro orkestre. B\xc5\xabdama ketveri\xc5\xb3 Ingeborga debiutavo scenoje \xe2\x80\x93 D\xc5\xbeiakomo Pu\xc4\x8dinio operoje \xe2\x80\x9eMadam Baterflay\xe2\x80\x9c. Ai\xc5\xa1ku \xc4\x8dia savo rank\xc4\x85 prid\xc4\x97jo mo\xc4\x8diut\xc4\x97, kuri dirbo Vilniaus operos ir baleto teatro administratore. Ingeborgos vaikyst\xc4\x97 ir jaunyst\xc4\x97 buvo orientuota \xc4\xaf sport\xc4\x85, ji u\xc5\xbesiimin\xc4\x97jo dailiuoju \xc4\x8diuo\xc5\xbeimu ir ai\xc5\xa1ku populiariausiu sportu Lietuvoje \xe2\x80\x93 krep\xc5\xa1iniu. Ta\xc4\x8diau netoli nam\xc5\xb3, ant Tauro kalno, buvo Profs\xc4\x85jungos r\xc5\xabmai, kur veik\xc4\x97 dramos b\xc5\xabrelis, kur\xc4\xaf Ingeborga lank\xc4\x97 3 metus.\n_START_SECTION_\nBiografija\n_START_PARAGRAPH_\n1985 m. baig\xc4\x97 studijas Lietuvos konservatorijoje (Jono Vaitkaus chorinio ir teatralinio meno fakultetas) ir prad\xc4\x97jo dirbti aktore Kauno dramos teatre. V\xc4\x97liau dirbo aktore Vilniaus Jaunimo teatre. Kaip kino aktor\xc4\x97 debiutavo 1986 m. Isako Fridbergo filme Nakties \xc5\xa1nab\xc5\xbedesiai._NEWLINE_1993 m. debiutavo Holivude, seriale Aliaska Kid. Tais pa\xc4\x8diais metais perva\xc5\xbeiavo gyventi \xc4\xaf London\xc4\x85 ir prad\xc4\x97jo dirbti aktore viename Londono teatr\xc5\xb3.\n_START_SECTION_\nVaidmenys teatre\n_START_PARAGRAPH_\nVilniaus Jaunimo teatre vaidino Eimunto Nekro\xc5\xa1iaus statant A. \xc4\x8cechovo \xe2\x80\x9e\xc5\xbduv\xc4\x97dr\xc4\x85\xe2\x80\x9c, N. Gogolio \xe2\x80\x9eNosis\xe2\x80\x9c, repetavo Kordelij\xc4\x85 (\xe2\x80\x9eKaraliuje Lyre\xe2\x80\x9c). Paskui vaidino D\xc5\xbeono Malkovi\xc4\x8diaus \xe2\x80\x9eKalbos klaidose\xe2\x80\x9c, Evos Ensler \xe2\x80\x9eVaginos monologuose\xe2\x80\x9c (re\xc5\xbe. Romanas Kozakas), Jekaterinos Kovalevskos \xe2\x80\x9eMano m\xc4\x97lynas draugas\xe2\x80\x9c (Pu\xc5\xa1kino vardo teatras).\n_START_SECTION_\nVaidmenys televizijoje\n_START_PARAGRAPH_\n2005 m. Rusijos televizijos kanale TNT aktor\xc4\x97 ved\xc4\x97 realyb\xc4\x97s \xc5\xa1ou \xe2\x80\x9eDidysis brolis\xe2\x80\x9c laidas. Per 95 dienas ved\xc4\x97ja ir \xc5\xbei\xc5\xabrovai sek\xc4\x97 dalyvi\xc5\xb3 gyvenim\xc4\x85, o penktadieniais aktor\xc4\x97 ved\xc4\x97 tiesiogin\xc4\x99 laid\xc4\x85, kurios eigoje sprend\xc4\x97si vieno i\xc5\xa1 jos dalyvio likimas._NEWLINE_2006 metais Rusijos TV kanale "1 Baltijos kanalas", Ingeborga dalyvavo projekte \xe2\x80\x9e\xc5\xbdvaig\xc5\xbed\xc4\x97s ant ledo\xe2\x80\x9c. Jos partneris buvo Olimpini\xc5\xb3 \xc5\xbeaidyni\xc5\xb3 prizininkas Aleksandras \xc5\xbdulinas, tad nenuostabu, kad j\xc5\xb3 pora pateko \xc4\xaf final\xc4\x85.'